Dzīvokļa vai individuālās dzīvojamās mājas (mājas daļas) izīrēšana dzīvošanai nav atzīstama par saimniecisko darbību 
Lai piemērotu nekustamā īpašuma nodokļa likmi atbilstoši Rīgas domes 2015.gada 9.jūnija saistošo noteikumu Nr. 148 „Par nekustamā īpašuma nodokli Rīgā” 3.2.1.apakšpunktam, izšķiroši ir konstatēt, vai nekustamais īpašums tiek izmantots dzīvošanai vai saimnieciskajā darbībā.
Vērtējot, vai nekustamais īpašums tiek izmantots saimnieciskajā darbībā, ņemama vērā likuma „Par nekustamā īpašuma nodokli” 1.panta ceturtajā daļā ietvertā saimnieciskās darbības definīcija. Darbība par atlīdzību, kas izpaužas dzīvokļa vai individuālās dzīvojamās mājas (mājas daļas) izīrēšanā dzīvošanai, nav atzīstama par saimniecisko darbību minētās tiesību normas izpratnē.

Tiesiskās vienlīdzības princips vienādu lietu izskatīšanā tiesā
Ja tiesa, kas izskata agrāk izspriestai lietai līdzīgu lietu, nonāk pie citiem secinājumiem, tiesiskās vienlīdzības princips prasa, lai tiesa spriedumā ietvertu apsvērumus, kādēļ rezultāts šajā lietā ir atšķirīgs. Procesa dalībniekam ir jābūt saprotamam, ka tiesas spriedums, kaut arī atšķirīgs, nav patvaļīgs, un ka tiesa spēj pamatot savu atšķirīgo viedokli. Vienlīdzības princips ir piemērojams arī tad, ja agrākā lietā spriedums vēl nav stājies spēkā.

Tiesas tiesības uzdot iestādei izdot jaunu pareizu administratīvo aktu par nekustamā īpašuma nodokļa aprēķināšanu 
Personai ir likumā „Par nekustamā īpašuma nodokli” noteikts vispārīgs pienākums maksāt nekustamā īpašuma nodokli noteiktā apmērā par tās kopīpašumā esošā nekustamā īpašuma domājamo daļu. Likums neparedz, ka persona ir atbrīvojama no nekustamā īpašuma nodokļa samaksas, ja iestāde ir pieļāvusi kļūdu nodokļa aprēķinā pilnībā vai kādā tā daļā, bet pēc būtības nodoklis ir maksājams. 
Ņemot vērā, ka tiesai nav likumā noteiktas kompetences grozīt nodokļa aprēķinu, ir piemērojama Administratīvā procesa likuma 253.panta sestā daļa, proti, tiesai ir tiesības atcelt pārsūdzēto lēmumu un uzlikt iestādei pienākumu izdot jaunu – pareizu administratīvo aktu par nekustamā īpašuma nodokļa aprēķināšanu. Šādā gadījumā ar Administratīvā procesa likuma 253.panta sesto daļu iestādei netiek ļauts papildināt pamatojumu, bet izdot pareizu administratīvo aktu situācijā, kurā tas ir nepieciešams.

rakstveida procesā izskatīja administratīvo lietu, kas ierosināta, pamatojoties uz [pers. A] pieteikumu par Rīgas domes priekšsēdētāja 2022.gada 21.februāra lēmuma Nr. RD-22-47-ap atcelšanu, sakarā ar Rīgas domes kasācijas sūdzību un [pers. A] pretsūdzību par Administratīvās apgabaltiesas 2024.gada 22.maija spriedumu.

Aprakstošā daļa

[1] Pieteicējai [pers. A] pieder 1254/10 000 domājamās daļas no nekustamā īpašuma [Adrese], kadastra Nr. [Numurs] (turpmāk – nekustamais īpašums). Par pieteicējai piederošajām nekustamā īpašuma domājamām daļām tika aprēķināts nekustamā īpašuma nodoklis.
Ar Rīgas domes (turpmāk – dome) priekšsēdētāja 2022.gada 21.februāra lēmumu (turpmāk – pārsūdzētais lēmums) kā administratīvo procesu iestādē noslēdzošo lēmumu pieteicējai noteikts papildus maksājamais nekustamā īpašuma nodoklis: 1) par 2019.gadu – 711,69 euro; 2) par 2020.gadu – 346 euro; 3) par 2021.gada septiņiem mēnešiem – 326,05 euro. Papildus maksājamais nodoklis aprēķināts tādēļ, ka pašvaldība konstatēja faktu, ka ēkā [Adrese] (turpmāk – ēka) SIA „NAMĪPAŠUMS 2000” ir reģistrējusi savu saimniecisko darbību un struktūrvienību „[Nosaukums]”. Interneta un sociālo tīklu vietnēs ir atrodama informācija par minēto hosteli un norādītas ārvalstu viesu atsauksmes par to. Tā kā ne pieteicēja, ne SIA „NAMĪPAŠUMS 2000”, ne [pers. B] nav informējuši pašvaldību par to, kurā īpašuma daļā tiek veikta saimnieciskā darbība (darbojas hostelis), kā arī par [pers. B] lietošanā esošajiem dzīvokļiem Nr. 2, 3, 5, 7, 8, 12–27, 29–55 (turpmāk – strīdus dzīvokļi) ēkā nav ziņu, ka tie tiktu izmantoti dzīvošanai, tādēļ par tiem ir aprēķināma nekustamā īpašuma nodokļa likme 1,5 % apmērā. Nodoklis aprēķināts pieteicējai kā ēkas kopīpašniecei par visu ēkas telpu kopējo platību (5323,20 m2), attiecīgi ēkas daļai 4407,01 m2 platībā piemērojot nekustamā īpašuma nodokļa likmi 1,5 %, bet pārējai ēkas daļai 916,19 m2 platībā – 0,2 % un 0,4  % apmērā no kadastrālās vērtības.
Pieteicēja vērsās tiesā ar pieteikumu par pārsūdzētā lēmuma atcelšanu.

[2] Ar Administratīvās apgabaltiesas spriedumu pieteikums apmierināts, pārsūdzētais lēmums atcelts un domei uzlikts pienākums izdot jaunu administratīvo aktu. Spriedumā norādīti šādi argumenti. 
[2.1] Atbilstoši likuma „Par nekustamā īpašuma nodokli” 2.panta ceturtajai daļai pieteicējai kā ēkas kopīpašniecei ir pienākums maksāt nekustamā īpašuma nodokli atbilstoši viņas daļai kopīpašumā. Nosakot pieteicējas maksājamā nekustamā īpašuma nodokļa apmēru, nodoklis ir aprēķināms par visām ēkas telpām, arī par tām, kuras atbilstoši kopīpašnieku noteiktajai kopīpašuma lietošanas kārtībai atrodas citu kopīpašnieku atsevišķā lietošanā. Tādēļ, lai gan strīdus dzīvokļi ir nevis pieteicējas, bet pieteicējas dēla [pers. B] atsevišķā lietošanā, arī par šo dzīvokļu platību pieteicējai ir jāmaksā nekustamā īpašuma nodoklis atbilstoši viņai piederošo domājamo daļu skaitam kopīpašumā.
[2.2] Ņemot vērā informāciju par SIA „NAMĪPAŠUMS 2000” struktūrvienības „[Nosaukums]” darbību, secināms, ka 2019. un 2020.gadā, kā arī 2021.gada pirmajos septiņos mēnešos strīdus dzīvokļos tika veikta saimnieciskā darbība, kas izpaudās kā viesu izmitināšana par atlīdzību. 
[bookmark: _Hlk219387053][2.3] Domes 2015.gada 9.jūnija saistošo noteikumu Nr. 148 „Par nekustamā īpašuma nodokli Rīgā” (turpmāk – Nodokļa noteikumi) 3.2.1.apakšpunkts, interpretējot to kopsakarā ar likuma „Par nekustamā īpašuma nodokli” 1.panta ceturtajā daļā iekļauto saimnieciskās darbības definīciju, nepieprasa, lai dzīvokļa vai mājas daļas izīrētājs būtu konkrētā fiziskā persona – nekustamā īpašuma īpašnieks un nodokļa maksātājs. Gadījumā, ja darbība par atlīdzību rezultējas dzīvokļa vai mājas daļas izīrēšanā dzīvošanai, tad nav pamata atzīt, ka dzīvoklis vai mājas daļa tiek izmantota saimnieciskajā darbībā. 
Lietā nav strīda par to, ka par dzīvokļu Nr. 15, 24, 25, 30, 39, 40, 42, 47, 52, 54 izīrēšanu ir noslēgti dzīvojamo telpu īres līgumi. Līdz ar to nav šaubu, ka minētie dzīvokļi tika izīrēti dzīvošanai, un secīgi uz tiem ir attiecināmas Nodokļa noteikumu 3.2.1.apakšpunktā noteiktās samazinātās nodokļu likmes. Pieteicēja ir vienīgā SIA „NAMĪPAŠUMS 2000” amatpersona un īpašniece, pieteicējas rīcībā ir jābūt detalizētai informācijai par komercsabiedrības darbību, tās reģistrēto struktūrvienību un tajā veikto darbību. Tā kā netika iesniegti dokumenti, kas apliecina citu dzīvokļu izīrēšanu dzīvošanai, secināms, ka šādu dokumentu nav. No tā savukārt secināms, ka par pārējiem strīdus dzīvokļiem īres līgumi netika slēgti un dzīvokļi tika izmantoti saimnieciskajā darbībā – hosteļa darbības nodrošināšanai. Šo iemeslu dēļ pārsūdzētais lēmums ir atceļams un domei uzliekams pienākums izdot jaunu administratīvo aktu par nekustamā īpašuma nodokļa noteikšanu pieteicējai.
[2.4] Ar Administratīvās apgabaltiesas 2024.gada 27.marta spriedumu lietā Nr. A420161622 [pers. B] pieteikums daļā par Rīgas valstspilsētas pašvaldības 2022.gada 11.februāra lēmuma Nr. RD-22-38-ap atcelšanu noraidīts. Šis spriedums tika pārsūdzēts. Līdz ar to pieteicējas iebildumi, ka citā lietā, kas ir saistīta ar šo lietu, ir izlemts atšķirīgi, neapstiprinās.

[3] Par apgabaltiesas spriedumu dome iesniedza kasācijas sūdzību un papildu paskaidrojumu. Tajos norādīti turpmāk minētie argumenti.
[3.1] SIA „NAMĪPAŠUMS 2000” savā saimnieciskajā darbībā izmantoja [pers. B] piederošu nekustamo īpašumu. Apstāklim, ka SIA „NAMĪPAŠUMS 2000” izīrēja daļu dzīvokļu dzīvošanai fiziskajām personām, kuros bija reģistrēta komercsabiedrības struktūrvienība, nav nozīmes, jo [pers. B] savā lietošanā esošos dzīvokļus neizīrēja dzīvošanai, bet nodeva sabiedrībai saimnieciskās darbības veikšanai.
[3.2] Tiesa nepareizi piemērojusi likuma „Par nekustamā īpašuma nodokli” 1.panta ceturto daļu un Nodokļa noteikumu 3.2.1.apakšpunktu. Tā nepareizi secinājusi, ka minētās tiesību normas nepieprasa, lai dzīvokļa vai mājas daļas izīrētājs būtu konkrētā fiziskā persona – nekustamā īpašuma īpašnieks vai nodokļu maksātājs, ka pietiek tikai ar to, ka konkrētais dzīvoklis vai mājas daļa tiek izmantota dzīvošanai. Ja salīdzina ar situāciju, kurā komersanta īpašumā esošais nekustamais īpašums tiek izīrēts, tad atbilstoši likuma „Par nekustamā īpašuma nodokli” 3.panta 1.7daļai, Nodokļa noteikumu 3.1.2. un 3.2.2.apakšpunktam ir jāizpildās trīs kritērijiem: 1) nekustamais īpašums ir kapitālsabiedrības īpašumā; 2) īres tiesības ir reģistrētas zemesgrāmatā; 3) taksācijas gada 1.janvāra plkst. 0.00 nekustamajā īpašumā ir deklarēta fiziska persona. Tiesas interpretācija radītu vienlīdzības principa pārkāpumu, jo nostādītu kapitālsabiedrības, kas savā saimnieciskajā darbībā izmanto fiziskai personai piederošu nekustamo īpašumu, labvēlīgākā situācijā: lai piemērotu samazināto likmi, būtu jāizpildās tikai vienam kritērijam – uz taksācijas gada 1.jānvāra plkst. 0.00 nekustamajā īpašumā jābūt deklarētai fiziskai personai.
[3.3] Administratīvajā lietā Nr. A420161622 Senāts analoģiskos tiesiskajos un faktiskajos apstākļos atteicās ierosināt kasācijas tiesvedību sakarā ar [pers. B] kasācijas sūdzību. Lēmuma 5.punktā Senāts secināja: tas, ka īpašumā reģistrēta komersanta struktūrvienība, prezumē saimnieciskās darbības veikšanu šajā īpašumā, un pieteicēja iebildumus šīs prezumpcijas atspēkošanai tiesa noraidījusi, balstoties uz pierādījumu vērtējumu. Iepriekš minētā atziņa ir attiecināma arī uz izskatāmo administratīvo lietu.

[4] Par apgabaltiesas spriedumu pieteicēja iesniedza pretsūdzību, kurā norādījusi, ka apgabaltiesa nepamatoti piemēroja Administratīvā procesa likuma 253.panta sesto daļu. Konstatējot, ka iestāde nav pierādījusi pārsūdzētā lēmuma pamatojumā norādītos apstākļus, apgabaltiesai vajadzēja apmierināt pieteikumu, bet nevajadzēja uzlikt iestādei pienākumu izdot jaunu administratīvo aktu. Apgabaltiesa nebija tiesīga pārsūdzētā sprieduma 16.punktā iestādes vietā izdarīt citu vērtējumu par apstākļiem, kas attiecas uz pieteicējas dzīvokļiem. Lai arī apgabaltiesa ir atsaukusies uz likumā „Par nekustamā īpašuma nodokli” noteikto personas pienākumu maksāt nekustamā īpašuma nodokli, sabiedrības interesēs nevar būt pieteicējas sodīšana ar izdoto nelabvēlīgo administratīvo aktu. Ja iestāde pārsūdzētajā lēmumā nav pareizi novērtējusi pierādījumus un piemērojusi normatīvos aktus, tad nav taisnīgi dot iestādei otro iespēju un savu lēmumu vēlreiz pamatot.
Motīvu daļa

Par tiesību normu interpretāciju

[5] Dome kasācijas sūdzībā norādījusi: SIA „NAMĪPAŠUMS 2000” savā saimnieciskajā darbībā izmantoja [pers. B] piederošu nekustamo īpašumu. Apstāklim, ka SIA „NAMĪPAŠUMS 2000” izīrēja daļu dzīvokļu dzīvošanai fiziskajām personām, kuros bija reģistrēta komercsabiedrības struktūrvienība, nav nozīmes, jo [pers. B] lietošanā esošos dzīvokļus neizīrēja dzīvošanai, bet nodeva sabiedrībai saimnieciskās darbības veikšanai. Apgabaltiesa nepareizi piemērojusi likuma „Par nekustamā īpašuma nodokli” 1.panta ceturto daļu un Nodokļa noteikumu 3.2.1.apakšpunktu, jo nepamatoti secinājusi, ka minētās tiesību normas nepieprasa, lai dzīvokļa vai mājas daļas izīrētājs būtu konkrētā fiziskā persona – nekustamā īpašuma īpašnieks vai nodokļu maksātājs –, un ka pietiek tikai ar to, ka konkrētais dzīvoklis vai mājas daļa tiek izmantota dzīvošanai. 
No minētā Senāts secina, ka domes ieskatā tikai nekustamā īpašuma īpašnieks var nodot dzīvošanai (izīrēt) dzīvokli, nevis kāda cita persona, veicot saimniecisko darbību, lai Nodokļa noteikumu 3.2.1.apakšpunkta kontekstā būtu piemērojams likuma „Par nekustamā īpašuma nodokli” 1.panta ceturtās daļas izņēmums. Tādējādi Senātam jānoskaidro, vai minētās tiesību normas paredz to, ka tikai īpašuma īpašnieks ir tiesīgs izīrēt telpu dzīvošanai un vai nozīme ir tam, ka nekustamais īpašums tiek izmantots tādai darbībai par atlīdzību, kuras rezultātā dzīvoklis tiek izīrēts.

[6] Nodokļa noteikumi izdoti saskaņā ar likumu „Par nekustamā īpašuma nodokli”, tādējādi tie ir interpretējami savstarpējā kopsakarā. Senāts, jau iepriekš analizējot likumā „Par nekustamā īpašuma nodokli” noteikto atbrīvojumu un atvieglojumu sistēmu, atzinis, ka šī sistēma pamatā ir vērsta uz noteiktu nekustamā īpašuma nodokļa maksātāju kategoriju, kas atbilst identificējamiem kritērijiem, ņemot vērā nekustamā īpašuma lietošanas veidu (piemēram, nodokļa maksātājiem, kuriem ir trūcīgas vai maznodrošinātas personas vai ģimenes statuss, piešķir nodokļu atvieglojumu attiecībā uz šā likuma 3.panta pirmās daļas 2.punktā minētajiem nekustamā īpašuma nodokļa objektiem (piemēram, dzīvojamām mājām neatkarīgi no tā, vai tās ir vai nav sadalītas dzīvokļu īpašumos, kuru lietošanas veids ir dzīvošana, ja tās netiek izmantotas saimnieciskās darbības veikšanai) un tiem piekritīgo zemi (5.panta 1.1daļa kopsakarā ar likuma 3.panta pirmās daļas 2.punktu)). Vienlaikus atsevišķos gadījumos likumā „Par nekustamā īpašuma nodokli” paredzētie atbrīvojumi un atvieglojumi attiecināmi arī uz konkrētiem nodokļa objektiem vai to lietošanas veidu (piemēram, reliģisko organizāciju nekustamo īpašumu (izņemot šā likuma 3.panta pirmās daļas 2.punktā minētos objektus un zemi to uzturēšanai), kuru neizmanto saimnieciskajā darbībā (1.panta otrās daļas 4.punkts)) (Senāta 2024.gada 13.decembra sprieduma lietā Nr. SKA-51/2024, ECLI:LV:AT:2024:1213.A420235420.9.S, 8.punkts).
Senāts arī atzinis, ka likuma „Par nekustamā īpašuma nodokli” normās ir paredzēti divu veidu nodokļa atvieglojumi: tādi, kuriem ir personīgs raksturs, un tādi, kuriem nav personīga rakstura. Ja nodokļa atvieglojumam ir personīgs raksturs, tad šādu atvieglojumu pēc savas būtības nav iespējams piemērot proporcionāli katra kopīpašnieka domājamai daļai kopīpašumā. Līdz ar to likumdevējs, paredzot tādus nodokļa atvieglojumus, kam ir personīgs raksturs, faktiski ir paredzējis arī izņēmumu no vispārējā regulējuma, atbilstoši kuram gan nekustamā īpašuma nodoklis, gan nodokļa atvieglojumi aprēķināmi proporcionāli katra kopīpašnieka domājamai daļai kopīpašumā. Savukārt, ja nodokļa atvieglojumam nav personīga rakstura un tas ir saistīts ar konkrētu nodokļa objektu vai tā lietošanas veidu, tad tiesību normas neparedz izņēmumu no vispārējā regulējuma par nodokļa un atvieglojumu aprēķināšanu, jo šādā gadījumā nodokļa atvieglojumu ir iespējams piemērot proporcionāli katra kopīpašnieka domājamai daļai kopīpašumā (turpat, 10.punkts).

[7] Atbilstoši Nodokļa noteikumu 3.punktam nekustamā īpašuma nodokļa likmes – 0,2 % no kadastrālās vērtības, kas nepārsniedz 57 000 euro, 0,4 % no kadastrālās vērtības daļas, kas pārsniedz 57 000 euro, bet nepārsniedz 107 000 euro, un 0,6 % no kadastrālās vērtības daļas, kas pārsniedz 107 000 euro – piemēro:
3.2. divu vai vairāku dzīvokļu mājām, kas nav sadalītas dzīvokļa īpašumos, kā arī telpu grupām nedzīvojamās ēkās, kuru lietošanas veids ir dzīvošana, izņemot valsts, pašvaldības un pašvaldības kapitālsabiedrību īpašumā vai valdījumā esošos objektus:
3.2.1. fiziskām personām par mājas platības daļu, kurā taksācijas gada 1.janvārī plkst. 0.00 dzīvesvieta ir deklarēta personām, kas ir Latvijas pilsonis vai Latvijas nepilsonis, citas Eiropas Savienības dalībvalsts, Eiropas Ekonomikas zonas valsts vai Šveices Konfederācijas pilsonis vai persona, kas ir saņēmusi pastāvīgās uzturēšanās atļauju Latvijas Republikā, šo saistošo noteikumu 3.1punktā noteiktajā kārtībā, pieņemot, ka vienai dzīvesvietu deklarējušajai personai piekrīt 30 m2 no mājas daļas, kuras lietošanas veids ir dzīvošana un kura netiek izmantota saimnieciskās darbības veikšanai, un šai daļai piekrītošo koplietošanas telpu platību (ja ēka ir kadastrāli uzmērīta). Pārējos gadījumos piemēro nekustamā īpašuma nodokļa likmi 1,5 % apmērā no objekta kadastrālās vērtības.
No minētās tiesību normas Senāts secina, ka nodokļa likmes attiecina uz nekustamā īpašuma nodokļa objektu un tā lietošanas veidu – divu vai vairāku dzīvokļu māju, kas nav sadalīta dzīvokļa īpašumos, kā arī telpu grupām nedzīvojamās ēkās, kuru lietošanas veids ir dzīvošana un kuras netiek izmantotas saimnieciskās darbības veikšanai. Minētā tiesību norma nenoteic, ka atvieglojums būtu piešķirams konkrētam nodokļa maksātājam vai atbalstāmu personu kategorijai, proti, no šīs tiesību normas neizriet, ka šim atvieglojumam būtu personīgs raksturs. Līdz ar to atzīstams: lai piemērotu nekustamā īpašuma nodokļa likmi atbilstoši Nodokļa noteikumu 3.2.1.apakšpunktam, izšķiroši ir konstatēt, vai nekustamais īpašums tiek izmantots dzīvošanai vai saimnieciskajā darbībā.

[8] Vērtējot, vai nekustamais īpašums tiek izmantots saimnieciskajā darbībā, ņemama vērā likuma „Par nekustamā īpašuma nodokli” 1.panta ceturtajā daļā ietvertā saimnieciskās darbības definīcija. Proti, saimnieciskā darbība ir preču ražošana, darbu izpilde, tirdzniecība, pakalpojumu sniegšana un cita veida darbība par atlīdzību, izņemot dzīvokļa vai individuālās dzīvojamās mājas (mājas daļas) izīrēšanu dzīvošanai vai fiziskās personas vai reliģiskās organizācijas īpašumā vai tiesiskajā valdījumā esošas telpu grupas, kuras lietošanas veids ir saistīts ar dzīvošanu (garāža, autostāvvieta, pagrabs, noliktava un saimniecības telpa), iznomāšanu fiziskajai personai, kura to neizmanto saimnieciskajā darbībā.
No minētās tiesību normas izriet, ka darbība par atlīdzību, kas izpaužas dzīvokļa vai individuālās dzīvojamās mājas (mājas daļas) izīrēšanā dzīvošanai, nav saimnieciskā darbība minētās tiesību normas izpratnē. 
Tādējādi, interpretējot Nodokļa noteikumu 3.2.1.apakšpunktu kopsakarā ar likuma „Par nekustamā īpašuma nodokli” 1.panta ceturtajā daļā ietverto saimnieciskās darbības definīciju, Senāts secina, ka samazinātās nekustamā īpašuma nodokļa likmes var tikt piemērotas, ja strīdus dzīvokļos veiktā darbība par atlīdzību izpaužas kā dzīvokļu izīrēšana dzīvošanai. Nodokļa likmes piemērošanā nozīme ir dzīvokļa lietošanas veidam (tiek izmantots dzīvošanai vai tiek izmantots saimnieciskajā darbībā, piemēram, hosteļa darbībai), nevis tam, tieši kurš konkrētajai darbībai dzīvokli nodod. Tādējādi apgabaltiesa minētās tiesību normas ir interpretējusi pareizi. Savukārt tas, vai likuma „Par nekustamā īpašuma nodokli” 1.panta ceturtajā daļā ietvertais izņēmums par dzīvokļa izīrēšanu izpildās, jānoskaidro, izskatot lietu pēc būtības un novērtējot pierādījumus lietā. 

[9] Vērtējot šā sprieduma 3.2.punktā norādīto domes argumentu par vienlīdzības principa pārkāpumu starp komersantiem, kas izīrē īpašumu, Senāts atzīst, ka domes aprakstītās situācijas nav salīdzināmas. Konkrētajā gadījumā jāņem vērā, ka nodokļa likme nav attiecināma uz SIA „NAMĪPAŠUMS 2000” piederošo nekustamā īpašuma objektu, bet gan pieteicējai piederošo nekustamā īpašuma objektu. Nodokļa maksātāja šajā gadījumā ir pieteicēja. Līdz ar to nav nozīmes tam, kādā veidā dzīvokļi dzīvošanai tiek izīrēti: vai to dara īpašuma objekta īpašnieks vai to pastarpināti dara cita persona, kurai turklāt ir izsniegta pilnvara nekustamo īpašumu apsaimniekot, iznomāt vai izīrēt. Attiecīgi izskatāmais gadījums nav salīdzināms ar gadījumu, kad nekustamais īpašums pieder pašai kapitālsabiedrībai. Līdz ar to šis domes arguments nenorāda uz vienlīdzības principa pārkāpumu. 

[10] Ievērojot minēto, Senāts atzīst, ka šie domes kasācijas sūdzības argumenti ir nepamatoti.

Par vienlīdzības principu vienādu lietu izskatīšanā

[11] Dome kasācijas sūdzībā norādījusi, ka apgabaltiesā ir tikusi izskatīta cita lieta ar tādiem pašiem faktiskajiem un tiesiskajiem apstākļiem, kurā apgabaltiesa pieteikumu ir noraidījusi. Senāts domes norādītajā lietā ir atteicies ierosināt kasācijas tiesvedību.
Administratīvā procesa likuma 6.pants noteic: pastāvot vienādiem faktiskajiem un tiesiskajiem lietas apstākļiem, iestāde un tiesa pieņem vienādus lēmumus (pastāvot atšķirīgiem faktiskajiem vai tiesiskajiem lietas apstākļiem, – atšķirīgus lēmumus).
Senāta judikatūrā atzīts: ja tiesa, kas izskata agrāk izspriestai lietai līdzīgu lietu, nonāk pie citiem secinājumiem, tiesiskās vienlīdzības princips prasa, lai tiesa spriedumā ietvertu apsvērumus, kādēļ rezultāts šajā lietā ir atšķirīgs. Pat ja vienīgais iemesls ir tas, ka tiesa nevar pievienoties cita tiesas sastāva vērtējumam, tiesai ar attiecīgu argumentāciju tas ir jāatspoguļo spriedumā. Procesa dalībniekiem ir jātop redzamam, ka tiesas spriedums, kaut arī atšķirīgs, nav patvaļīgs, un ka tiesa spēj pamatot savu atšķirīgo viedokli (Senāta 2015.gada 6.novembra sprieduma lietā Nr. SKA-482/2015, A420446512, 11.punkts).

[12] No Tiesu informācijas sistēmas konstatējams, ka apgabaltiesa ir izskatījusi divas administratīvās lietas, kurās konkrētā nekustamā īpašuma kopīpašnieki vērsušies tiesā par domes pieņemtajiem lēmumiem par papildus aprēķināto nekustamā īpašuma nodokli, jo strīdus dzīvokļi tiek izmantoti saimnieciskās darbības veikšanai. Abas lietas ir saistītas ar vieniem un tiem pašiem faktiskajiem apstākļiem: 
1) lietā Nr. A420161622 apgabaltiesa ar 2024.gada 27.marta spriedumu noraidīja nekustamā īpašuma kopīpašnieka [pers. B] pieteikumu daļā par Rīgas valstspilsētas pašvaldības 2022.gada 11.februāra lēmuma Nr. RD-22-38-ap atcelšanu un par zaudējumu atlīdzināšanu 515,46 euro apmērā. Spriedumā secināts: ņemot vērā domes Pašvaldības ieņēmumu pārvaldes iegūto informāciju no Valsts ieņēmumu dienesta, ka ēkā, pamatojoties uz [pers. B] izsniegto pilnvaru un ar SIA „NAMĪPAŠUMS 2000” noslēgto pilnvarojuma līgumu, reģistrēta struktūrvienība „[Nosaukums]”, pārvaldei atbilstoši likuma 
„Par nodokļiem un nodevām” 1.panta 24.punktā noteiktajam bija objektīvs pamats uzskatīt, ka [pers. B] lietošanā esošajās telpās tiek veikta saimnieciskā darbība. Tā kā ne [pers. B], ne arī viņa pilnvarotā persona pārvaldei nesniedza informāciju par to, kādu ēkas platības daļu un kuras konkrēti telpu grupas tiek vai tika izmantotas hosteļa 
„[Nosaukums]” darbības nodrošināšanai, tad pārvalde pamatoti nodokļa aprēķināšanai izmantoja to informāciju, kas bija tās rīcībā. Tāpat spriedumā secināts, ka lietā konstatētajos apstākļos dzīvojamās telpas īres līgumi par saimnieciskās darbības veikšanai izmantoto ēkas daļu slēgti ar mērķi apiet likumu, proti, lai šai ēkas daļai netiktu piemērota nekustamā īpašuma nodokļa pamatlikme, bet tiktu piemērota samazinātā nodokļa likme. Apgabaltiesa atzina, ka pārsūdzētais lēmums ir tiesisks un pamatots. 
2) šajā lietā apgabaltiesa ar 2024.gada 22.maija spriedumu apmierināja pieteicējas pieteikumu, atcēla pārsūdzēto lēmumu un uzlika pienākumu domei viena mēneša laikā no sprieduma spēkā stāšanās dienas atceltā administratīvā akta vietā izdot jaunu administratīvo aktu, ņemot vērā šajā spriedumā konstatētos faktus un juridiskos apsvērumus. Spriedumā konstatēts, ka Nodokļa noteikumu 3.2.1.apakšpunkts, interpretējot to kopsakarā ar likuma „Par nekustamā īpašuma nodokli” 1.panta ceturtajā daļā iekļauto saimnieciskās darbības definīciju, nepieprasa, lai dzīvokļa vai mājas daļas izīrētājs būtu konkrētā fiziskā persona – nekustamā īpašuma īpašnieks un nodokļa maksātājs. Gadījumā, ja darbība par atlīdzību rezultējas dzīvokļa vai mājas daļas izīrēšanā dzīvošanai, tad nav pamata atzīt, ka dzīvoklis vai mājas daļa tiek izmantota saimnieciskajā darbībā. Tāpat apgabaltiesa norādījusi, ka lietā nav strīda, ka par dzīvokļu Nr. 15, 24, 25, 30, 39, 40, 42, 47, 52, 54 izīrēšanu ir noslēgti dzīvojamo telpu īres līgumi. Līdz ar to nav šaubu, ka minētie dzīvokļi tika izīrēti dzīvošanai, un secīgi uz tiem ir attiecināmas Nodokļa noteikumu 3.2.1.apakšpunktā noteiktās samazinātās nodokļu likmes. Apgabaltiesa pārsūdzēto lēmumu atzina par prettiesisku. 
Ņemot vērā minēto, Senāts secina, ka apgabaltiesa ir taisījusi atšķirīgus spriedumus lietās situācijā, kad pastāv vieni un tie paši faktiskie un tiesiskie apstākļi, tomēr pēdējā spriedumā izdarot pirmajam spriedumam pretējus secinājumus. 

[13] Šajā lietā apgabaltiesas taisītais atšķirīgais spriedums attiecībā uz būtībā tieši to pašu gadījumu neietver nekādus argumentus, kas šo atšķirību izskaidrotu. Apgabaltiesa sprieduma 17.punktā norādījusi: tā kā uz sprieduma taisīšanas brīdi [pers. B] lietā pieņemtais apgabaltiesas 2024.gada 27.marta spriedums ir pārsūdzēts, tad nav pamata uzskatīt, ka citā lietā, kas ir saistīta ar šo lietu, ir izlemts atšķirīgi. Tomēr šāds pamatojums ir acīmredzami nepietiekams, jo vienlīdzības princips ir piemērojams arī tad, ja agrākā lietā spriedums vēl nav stājies spēkā. Senāts bez ievērības nevar atstāt to, ka Administratīvās rajona tiesas tiesnesis pievienoja šai lietai no administratīvās lietas Nr. A420161622 izprasītos pierādījumus – pilnvaras, kas izsniegtas SIA „NAMĪPAŠUMS 2000”, noslēgtos īres līgumus, pieņemšanas-nodošanas aktus, e-pasta izdrukas (lietas 1.sējuma 176.lapa, 142.lapa, 3.sējuma 67.lapa) –, kurus [pers. B] bija iesniedzis tiesā par tiem pašiem strīdus dzīvokļiem, kas apgabaltiesai bija jāvērtē arī šajā lietā. Tādējādi konstatējams, ka apgabaltiesa ir izdarījusi pretējus secinājumus par strīdus dzīvokļiem, neargumentējot, kāpēc tā nonākusi pie atšķirīga secinājuma.
Senāts šo apgabaltiesas sprieduma trūkumu atzīst par būtisku, tāpēc tās spriedums ir atceļams un lieta nosūtāma jaunai izskatīšanai. 
[bookmark: _Hlk209162717]
Par Administratīvā procesa likuma 253.panta sestās daļas piemērošanu

[14] Apgabaltiesa ar pārsūdzēto spriedumu, pamatojoties uz Administratīvā procesa likuma 253.panta sesto daļu, atcēlusi pārsūdzēto lēmumu un uzdevusi domei izdot jaunu administratīvo aktu par nekustamā īpašuma nodokļa aprēķināšanu pieteicējai. Pretsūdzībā pieteicēja norādījusi, ka apgabaltiesa nepamatoti piemēroja Administratīvā procesa likuma 253.panta sesto daļu, jo, konstatējot, ka iestāde nav pierādījusi pārsūdzētā lēmuma pamatojumā norādītos apstākļus, tiesai vajadzēja apmierināt pieteikumu, bet nevajadzēja uzlikt iestādei pienākumu izdot jaunu administratīvo aktu.
Apgabaltiesa pārsūdzētajā spriedumā pareizi norādījusi, ka pieteicējai atbilstoši likumā „Par nekustamā īpašuma nodokli” vispārīgi ir pienākums maksāt nekustamā īpašuma nodokli noteiktā apmērā par tās kopīpašumā esošā nekustamā īpašuma domājamo daļu. Likums neparedz, ka pieteicēja ir atbrīvojama no nekustamā īpašuma nodokļa samaksas, ja iestāde ir pieļāvusi kļūdu nodokļa aprēķinā pilnībā vai kādā tā daļā, bet pēc būtības nodoklis ir maksājams. Tā kā apgabaltiesai nav likumā noteiktas kompetences grozīt nodokļa aprēķinu, tad ir piemērojama Administratīvā procesa likuma 253.panta sestā daļa. Tādējādi apgabaltiesai, pamatojoties uz minēto tiesību normu, ir tiesības atcelt pārsūdzēto lēmumu, ja tas atzīts par prettiesisku daļā, un ir tiesības uzlikt iestādei pienākumu izdot jaunu – pareizu administratīvo aktu par nekustamā īpašuma nodokļa aprēķināšanu. 
Pieteicēja nepareizi uzskata, ka ar papildu nodokļa aprēķinu pieteicēja tiek sodīta, jo konkrētajā gadījumā papildu nodoklis aprēķināts tādēļ, ka pašvaldības rīcībā bija nonākusi informācija, kas liecināja, ka sākotnēji nodoklis aprēķināts kļūdaini. Tāpat ar Administratīvā procesa likuma 253.panta sesto daļu iestādei netiek ļauts papildināt pamatojumu, bet izdot pareizu administratīvo aktu situācijā, kurā tas ir nepieciešams.
Pamatojoties uz minēto, Senāts atzīst, ka pieteicējas pretsūdzība ir nepamatota.
Neskatoties uz iepriekš minēto, pārsūdzētais spriedums ir atceļams arī šajā daļā, jo apgabaltiesai vēlreiz pēc būtības jāpārbauda, vai pārsūdzētais lēmums ir tiesisks. 

[15] Apkopojot iepriekš minēto, pārsūdzētais spriedums ir atceļams, un lieta nododama jaunai izskatīšanai apelācijas instances tiesā. 

Rezolutīvā daļa 

Pamatojoties uz Administratīvā procesa likuma 129.1panta pirmās daļas 1.punktu, 348.panta pirmās daļas 2.punktu un 351.pantu, Senāts

nosprieda

atcelt Administratīvās apgabaltiesas 2024.gada 22.maija spriedumu un nodot lietu jaunai izskatīšanai Administratīvajai apgabaltiesai;
atmaksāt Rīgas domei drošības naudu 70 euro.

Spriedums nav pārsūdzams.
1 no 1

1   no  1   Dzīvokļa vai individuālās dzīvojamās mājas (mājas daļas) izīrēšana dzīvošanai nav  atzīstama par saimniecisko darbību    Lai piemērotu nekustamā īpašuma nodokļa likmi atbilstoši  Rīgas domes 2015.gada 9.jūnija  saistošo noteikumu Nr. 148 „Par nekustamā īpašuma nodokli Rīgā”  3.2.1.apakšpunktam,  izšķiroši ir konstatēt, vai nekustamais īpašums tiek izmantots dzīvošanai vai saimnieciskajā  darbībā.   Vērtējot, vai nekustamais īpašums tiek izmantots saimnieciskajā darbībā, ņemama vērā  likuma „Par nekustamā īpašuma  nodokli” 1.panta ceturtajā daļā ietvertā saimnieciskās  darbības definīcija. Darbība par atlīdzību, kas izpaužas dzīvokļa vai individuālās dzīvojamās  mājas (mājas daļas) izīrēšanā dzīvošanai, nav atzīstama par saimniecisko darbību minētās  tiesību normas izp ratnē.     Tiesiskās  vienlīdzības princips vienādu lietu izskatīšanā tiesā   Ja tiesa, kas izskata agrāk izspriestai lietai līdzīgu lietu, nonāk pie citiem secinājumiem,  tiesiskās vienlīdzības princips prasa, lai tiesa spriedumā ietvertu apsvērumus, kādēļ rezultāts  šajā lietā ir atšķirīgs. Procesa dalībniekam ir jābūt saprotamam, k a tiesas spriedums, kaut arī  atšķirīgs, nav patvaļīgs, un ka tiesa spēj pamatot savu atšķirīgo viedokli. Vienlīdzības  princips ir piemērojams arī tad, ja agrākā lietā spriedums vēl nav stājies spēkā.     Tiesas tiesības uzdot iestādei izdot jaunu pareizu administratīvo aktu par nekustamā  īpašuma nodokļa aprēķināšanu    Personai ir likumā „Par nekustamā īpašuma nodokli” noteikts vispārīgs pienākums maksāt  nekustamā īpašuma nodokli noteiktā apmērā par tās kopīpašumā esošā nekustamā īpašuma  domājamo daļu. Likums neparedz, ka persona ir atbrīvojama no nekustamā īpašuma nodok ļa  samaksas, ja iestāde ir pieļāvusi  kļūdu nodokļa aprēķinā pilnībā vai kādā tā  daļā, bet pēc  būtības nodoklis ir maksājams.    Ņemot vērā, ka tiesai nav likumā noteiktas kompetences grozīt nodokļa aprēķinu, ir  piemērojama Administratīvā procesa likuma 253.panta sestā daļa, proti, tiesai ir tiesības  atcelt pārsūdzēto lēmumu un uzlikt iestādei pienākumu izdot jaunu  –   pareizu adminis tratīvo  aktu par nekustamā īpašuma nodokļa aprēķināšanu. Šādā gadījumā ar  Administratīvā procesa  likuma 253.panta sesto daļu iestādei netiek ļauts papildināt pamatojumu, bet izdot pareizu  administratīvo aktu situācijā, kurā tas ir nepieciešams.     Latvijas Republikas Senāt a   Admini stratīvo l ietu departamenta   2026.gada 18.jūnija   SPRIEDUMS   Lieta Nr.   A420167622 , SKA - 83/2026     ECLI:LV:AT:2026:0618.A420167622.16.S     Senāts šādā sastāvā: senatore referente  Indra Meldere , senator es Dzintra Amerika   un  Vēsma Kakste  

